**Obaveštenje o prikupljanju i obradi podataka o ličnosti**

**u pogledu radnog angažovanja u ARTHUR D LITTLE DOO BEOGRAD**

U skladu sa odredbama Zakona o zaštiti podataka o ličnosti „Sl. glasnik RS”, br. 87/2018 (u nastavku teksta: Zakon), ARTHUR D LITTLE DOO BEOGRAD (u nastavku teksta: Društvo) Vas obaveštava o svrsi i osnovu prikupljanja i obrade Vaših podataka, o vrsti podataka koje obrađujemo, primaocima podataka, načinu njihovog čuvanja, kao i o Vašim pravima u pogledu obrade i načinu na koji ih ostvarujete.

ARTHUR D LITTLE DOO BEOGRAD sa sedištem na adresi Balkanska br. 2, 11000 Beograd, matični broj 21738212, e-mail: rs.reception@adlittle.com prikuplja i obrađuje podatke o kandidatima za zaposlenje u Društvu na transparentan način.

Pre svega, treba imati u vidu da „**podatak o ličnosti**“ predstavlja svaki podatak koji se odnosi na fizičko lice čiji je identitet određen ili odrediv, neposredno ili posredno, a „**obrada podataka o ličnosti**“ predstavlja svaku radnju ili skup radnji koje se vrše automatizovano ili neautomatizovano sa podacima o ličnosti ili njihovim skupovima.

* **Zašto Društvo prikuplja Vaše lične podatke i po kom osnovu?**

Podaci se prikupljaju i dalje obrađuju **u svrhu:** razmatranja prijava za zaposlenje; zasnivanja radnog odnosa i druge vrste angažovanja u Društvu; vođenja adminisitracije u pogledu zasnovanog radnog odnosa i sprovođenja zakonom propisanog postupka za zapošljavanje. Društvo može obrađivati podatke o Vama i u druge svrhe koje proističu iz razumne i zakonite potrebe Društva kao poslodavca u vezi sa Vašim potencijalnim radnim angažovanjem, uz poštovanje uslova propisanih zakonom.Kada se podaci o ličnosti obrađuju **za svrhu drugačiju** od one za koju su prikupljeni, pre dalje obrade podataka, kada je to zahtevano Zakonom, Društvo će Vam obezbediti sve informacije o toj svrsi obrade.

**Pravni osnov** obrade je Vaš **zahtev** za zaključenje ugovora sa Društvom (prijava za zaposlenje u Društvu), važeći **propisi** Republike Srbije (npr. obaveza vođenja evidencija iz oblasti rada) i **pristanak** na obradu podataka o ličnosti koji ste dali za jednu ili više posebno određenih svrha.

* **Koji podaci se prikupljaju?**

Društvo obrađuje podatke o **potencijalnim Zaposlenima** – kandidatima za popunjavanje upražnjenih radnih mesta u Društvu: podatke iz radne biografije i drugih dokumenata koje prilikom prijave dostavite Društvu, podatke iz zapisnika sa sastanaka i intervjua i testiranja u procesu odabira kandidata. Društvo po potrebi može obraditi i javno dostupne informacije – npr. profile na profesionalnim mrežama (LinkedIn i sl).

* **Ko su primaoci Vaših podataka?**

Primaoci Vaših podataka su **zaposlena i angažovana** **lica** od strane Društva i to ograničeni broj lica kojima su Vaši podaci neophodni za obavljanje radnih zadataka i za odabir kandidata sa kojim će biti zaključen ugovor o radu ili drugoj vrsti angažovanja, kao i lica kojima je Društvo **poverilo vršenje pojedinih radnji** i aktivnosti obrade, a na osnovu zaključenog ugovora i garancija tih lica da primenjuju odgovarajuće tehničke, organizacione i kadrovske mere na način koji obezbeđuje da se obrada vrši u skladu sa odredbama važećih propisa i da se obezbeđuje zaštita prava lica na koje se podaci odnose.

Podaci o **kandidatima** se mogu dostavljati trećim licima samo u okviru ADL grupe ili ukoliko se izvrši poveravanje procesa selekcije kandidata specijalizovanim agencijama.

* **Da li će Društvo iznositi podatke o Vama u inostranstvo?**

Društvo može prenositi podatke o ličnosti zaposlenih i/ili kandidata u članice ADL grupe koje imaju sedište u Republici Srbiji ili Evropskoj uniji. Sve članice ADL grupe nastoje da primenjuju najviše standarde iz domena zaštite ličnih podataka, a članice ADL grupe u Evropskoj uniji su u obavezi da primenjuju Uredbu (EU) 2016/679 Evropskog Parlamenta i Saveta o zaštiti fizičkih lica u odnosu na obradu podataka o ličnosti i o slobodnom kretanju takvih podataka (GDPR).

Lični podaci zaposlenih i/ili kandidata se u članice ADL grupe koje imaju sedište u Evropskoj uniji prenose bez preduzimanja posebnih mera zaštite.

Prenos podataka van teritorije Evropske unije vrši se na osnovu pristanka zaposlenih i/ili kandidata koji se prethodno informišu o mogućim rizicima vezanim za taj prenos.

* **Koliko dugo se čuvaju Vaši podaci?**

Podaci o **podnosiocima prijava na konkurs** za zaposlenje u Društvu se čuvaju dok je to neophodno za odlučivanje o Vašoj prijavi. Ukoliko ne dođe do zasnivanja radnog odnosa ili druge vrste angažovanja, dokumentacija koju ste dostavili i druga dokumentacija u vezi Vaše prijave će biti izbrisana šest meseci nakon okončanja konkursa, osim ako je potrebno duže čuvanje zbog eventualnih postupaka pokrenutih protiv Društva ili trećih lica. Uz vašu posebnu saglasnost, Društvo će nastaviti da čuva Vaše podatke do 36 meseci od date saglasnosti kako bismo mogli ponovo uzeti u obzir Vašu prijavu, u slučaju drugih upražnjenih pozicija u Društvu.

Nakon isteka propisanih rokova za čuvanje podataka, Društvo je u obavezi da u narednih godinu dana te podatke briše/anonimizuje, a dokumentaciju uništi.

Napomena: Podaci i dokumentacija se mogu čuvati i duže za potrebe vođenja sudskih, vansudskih, upravnih i drugih postupaka pred državnim organima, arbitražama i trećim licima, bez obzira da li je postupak pokrenut od strane Vas, Društva ili trećih lica i radi zaštite legitimnog interesa Društva ili trećih lica.

* **Koja su Vaša prava povodom obrade?**

Prilikom sprovođenja obrade, Društvo će Vam obezbediti sva Zakonom **zagarantovana prava**. Imate pravo da od Društva zahtevate podatke o tome da li se obrađuju Vaši podaci, zatim pravo na **pristup tim podacima i dostavljanje kopije** na način koji zatražite, a koji je izvodljiv za Društvo (u papirnom i elektronskom obliku) uz naplatu nužnih troškova za dodatne kopije, kao i da budete informisani o svim radnjama obrade i podacima koji su sadržani u ovom obaveštenju. Imate pravo, a ukoliko ste Zaposleni i dužnost da od Društva zahtevate **ispravku** **i dopunu** podataka Vaših podataka o ličnosti, ukoliko su podaci u posedu Društva netačni ili nepotpuni.

Imate prava da zahtevate **brisanje** Vaših podataka pod uslovima propisanim Zakonom, a naročito ukoliko ne postoji pravni osnov ili svrha obrade ili ako je to zakonska obaveza Društva. Društvo može odbiti brisanje podataka ukoliko su za to ispunjeni Zakonom predviđeni uslovi.

Imate prava na **ograničenje obrade** pod uslovima i na način propisan Zakonom (u periodu procenjivanja osnovanosti prigovora, u slučaju osporavanje tačnosti podataka, nezakonite obrade i nepostojanja svrhe obrade) u kom slučaju se podaci mogu dalje obrađivati samo na osnovu Vašeg pristanka, osim ako se radi o njihovom pohranjivanju ili u cilju podnošenja, ostvarivanja ili odbrane pravnog zahteva ili zbog zaštite prava drugih fizičkih, odnosno pravnih lica ili zbog ostvarivanja značajnih javnih interesa.

Društvo je dužno da **obavesti sve primaoce** kojima su podaci o ličnosti otkriveni o svakoj ispravci ili brisanju podataka o ličnosti ili ograničenju njihove obrade, osim ako je to nemoguće ili zahteva prekomeran utrošak vremena i sredstava.

Društvo je dužno da Vas, na Vaš zahtev, informiše o svim primaocima podataka.

Imate prava na **prenosivost** podataka u strukturisanom, uobičajeno korišćenom i elektronski čitljivom obliku Vama ili neposredno drugom rukovaocu, pod uslovima propisanim zakonom.

Društvo ne vrši **profilisanje** i ne donosi **automatizovano odluke** o prijavama za zaposlenje niti o pravima i obavezama Zaposlenih.

Ukoliko dođe do **povrede podataka o ličnosti** koja može da proizvede visok rizik po prava i slobode fizičkih lica, Društvo je dužno da Vas bez nepotrebnog odlaganja obavesti o povredi.

* **Kako ostvarujete prava u pogledu obrade?**

Društvo je dužno da Vam pruži informacije o postupanju na osnovu zahteva za ostvarivanje prava iz prethodnog stava bez odlaganja, a najkasnije u roku od 30 dana od dana prijema zahteva. Taj rok može biti produžen za još 60 dana ako je to neophodno, uzimajući u obzir složenost i broj zahteva. O produženju roka i razlozima za to produženje Društvo je dužno da Vas obavesti u roku od 30 dana od dana prijema zahteva. Ako podnesete zahtev elektronskim putem, informacija će Vam se pružiti elektronskim putem ako je to moguće, osim ako zahtevate da se informacija pruži na drugi način. Ako Društvo ne postupi po Vašem zahtevu, dužno je da Vas obavesti o razlozima za nepostupanje bez odlaganja, a najkasnije u roku od 30 dana od dana prijema zahteva, kao i o pravu na podnošenje pritužbe Povereniku, odnosno tužbe sudu. Društvo, po pravilu, pruža informacije i postupa po zahtevima iz prethodnog stava ovog Obaveštenja bez naknade. Ako je Vaš zahtev očigledno neosnovan ili preteran, a posebno ako se isti zahtev učestalo ponavlja, Društvo može da naplati nužne administrativne troškove pružanja informacije, odnosno postupanja po zahtevu ili da odbije da postupi po zahtevu.

Imate pravo na podnošenje **prigovora** na obradu ukoliko se obrada vrši isključivo po osnovu obavljanja poslova u javnom interesu ili izvršenja zakonom propisanih ovlašćenja Društva ili isključivo u cilju ostvarivanja legitimnih interesa Društva ili treće strane, pod uslovima i na način koji je objašnjen u posebnom obaveštenju. Prigovor možete podneti slanjem pisanog prigovora na e-mail adresu rs.reception@adlittle.com ili slanjem pisanog prigovora poštom na adresu sedišta Društva.

Imate pravo da podnesete **pritužbu Povereniku** ako smatrate da je obrada Vaših podataka izvršena suprotno odredbama Zakona. Podnošenje pritužbe Povereniku ne utiče na pravo da pokrenete druge postupke upravne ili sudske zaštite.

* **Kako je Društvo pribavilo Vaše podatke?**

Ukoliko Društvo nije neposredno od Vas prikupilo podatke, **prikupilo** ih je iz javno dostupnih izvora (npr. LinkedIn aplikacija) ili od trećih lica (agencija za zapošljavanje kojoj ste dostavili Vaše podatke).

* **Koga da kontaktirate u slučaju dodatnih pitanja ili potreba za pojašnjenjima?**

U cilju ostvarivanja Vaših prava u pogledu zaštite Vaših podataka o ličnosti kao i radi pružanja svih potrebnih objašnjenja u ovom pogledu, možete se obratiti poštom na adresu sedišta Društva, na br.telefona +381 (64) 209568, kao i na e-mail adresu rs.reception@adlittle.com.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Obaveštenje o pravu na prigovor**

Imate pravo na **prigovor** na obradu ukoliko se obrada vrši isključivo po osnovu obavljanja poslova u javnom interesu ili izvršenja zakonom propisanih ovlašćenja Društva ili isključivo u cilju ostvarivanja legitimnih interesa Društva ili treće strane. Društvo je dužno da prekine sa obradom podataka o licu koje je podnelo prigovor, osim ako je predočilo da postoje zakonski razlozi za obradu koji pretežu nad interesima, pravima ili slobodama lica na koji se podaci odnose ili su u vezi sa podnošenjem, ostvarivanjem ili odbranom pravnog zahteva.

Imate pravo da u svakom trenutku podnesete prigovor na obradu svojih podataka o ličnosti ukoliko se obrada vrši za potrebe direktnog oglašavanja, uključujući i profilisanje, u meri u kojoj je ono povezano sa direktnim oglašavanjem, u kom slučaju se Vaši podaci ne mogu dalje obrađivati u takve svrhe.

Imate prava na **ograničenje obrade** u periodu procenjivanja osnovanosti prigovora, u kom slučaju se podaci mogu dalje obrađivati samo na osnovu Vašeg pristanka, osim ako se radi o njihovom pohranjivanju ili u cilju podnošenja, ostvarivanja ili odbrane pravnog zahteva ili zbog zaštite prava drugih fizičkih, odnosno pravnih lica ili zbog ostvarivanja značajnih javnih interesa.

Prigovor možete podneti slanjem pisanog prigovora na e-mail adresu rs.reception@adlittle.com, kao i slanjem pisanog prigovora poštom na adresu sedišta Društva - Balkanska br. 2, 11000 Beograd.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRISTANAK**

Prethodno poučen/a da imam pravo da opozovem pristanak u svakom trenutku obaveštenjem Društvu u bilo kojoj formi, ali da opoziv pristanka ne utiče na dopuštenost obrade koja je vršena na osnovu pristanka pre opoziva, potpisom na ovom dokumentu ili prihvatom Obaveštenja o prikupljanju i obradi podataka o ličnosti na internet stranici [www.adlittle.com](http://www.adlittle.com) saglašavam se da Društvo prikuplja i obrađuje moje podatke na način i pod uslovima navedenim u Obaveštenju o prikupljanju i obradi podataka o ličnosti.